CELEX: 
Language: et
Date: 2019-03-12 00:00:00
Title: KOMISJONI DELEGEERITUD MÄÄRUS (EL) …/…, millega muudetakse määrust (EL) nr 389/2013 seoses Kyoto protokolli teise kohustusperioodi tehnilise rakendamisega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Liidu register loodi komisjoni määrusega (EL) nr 389/2013 (registrimäärus)
                  1
               . Seda tuleb kohandada vastavalt uuele õiguslikule raamistikule, mis on kehtestatud ELi heitkogustega kauplemise süsteemi (ELi HKS) neljandaks kauplemisperioodiks (2021–2030). Määrusega (EL) 2017/2392
                  2
                ja direktiiviga 2018/410/EL
                  3
                muudeti HKSi direktiivi,
                  4
                mis on registrimääruse esimene õiguslik alus. Neid muudatusi tuleb arvesse võtta liidu registrit reguleerivates eeskirjades. Seetõttu võetakse eraldi delegeeritud õigusaktina vastu uus registrimäärus.
            
            
               Kyoto protokolli teise kohustusperioodi nõuete täitmist reguleeritakse siiski ka edaspidi määruse (EL) nr 389/2013 sätetega. Neid kehtivaid eeskirju on vaja kohandada. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               27. märtsil 2018 moodustas komisjon kliimamuutuste poliitika eksperdirühma. Käesoleva delegeeritud määruse ettevalmistamiseks toimusid kliimamuutuste poliitika eksperdirühma koosolekud 2018. aasta 3. aprillil, 18. mail, 11.–12. juunil ja 3. juulil.
            
            
               Koosolekutega seotud dokumendid saadeti ühel ajal Euroopa Parlamendile ja nõukogule, nagu on ette nähtud delegeeritud õigusakte käsitlevas ühisseisukohas, mis on lisatud institutsioonidevahelise parema õigusloome kokkuleppele
                  5
               . Eksperdirühma tähelepanekuid võeti delegeeritud määruse eelnõu ettevalmistamisel arvesse. 
            
            
               Lisaks koguti tagasisidet delegeeritud määruse teksti kohta parema õigusloome portaali kaudu nelja nädala jooksul alates 9. jaanuarist kuni 6. veebruarini 2019. Selle aja jooksul ei esitatud käesoleva kavandatud teksti kohta ühtegi arvamust.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Komisjoni delegeeritud määrusega (EL) 2015/1844
                  6
                sätestati registrimääruses eeskirjad Kyoto protokolli teise kohustusperioodi rakendamiseks. See määrus ei sisaldanud aga eeskirju, millega reguleeritaks teise kohustusperioodi lõpus ette nähtud tasaarveldust riikidega, mis ei osale kohustuste ühises täitmises. Need eeskirjad tuleb lisada määrusesse (EL) nr 389/2013 ja nende kohaldatavus siduda Doha muudatuse jõustumisega.
            
            
               KOMISJONI DELEGEERITUD MÄÄRUS (EL) …/…,
            
            
               12.3.2019,
            
            
               millega muudetakse määrust (EL) nr 389/2013 seoses Kyoto protokolli teise kohustusperioodi tehnilise rakendamisega
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 21. mai 2013. aasta määrust (EL) nr 525/2013 kasvuhoonegaaside heite seire- ja aruandlusmehhanismi ning kliimamuutusi käsitleva muu olulise siseriikliku ja liidu teabe esitamise kohta ning otsuse nr 280/2004/EÜ kehtetuks tunnistamise kohta,
                  7
                eriti selle artikli 10 lõiget 6 
            
            
               ning arvestades järgmist:
            
            
               (1)Euroopa Parlamendi ja nõukogu direktiivi 2003/87/EÜ
                  8
                artikli 19 lõike 1 kohaselt peavad kõik alates 1. jaanuarist 2012 eraldatud lubatud heitkoguse ühikud (edaspidi „LHÜd“) olema kantud liidu registrisse. Liidu register loodi kõigepealt komisjoni määrusega (EL) nr 920/2010
                  9
               .
            
         
         
            
               (2)Komisjoni määrusega (EL) nr 389/2013
                  10
                tunnistati kehtetuks määrus (EL) nr 920/2010 ning kehtestati liidu registri jaoks 1. jaanuaril 2013 alanud kauplemisperioodiks ja sellele järgnevateks kauplemisperioodideks, direktiivi 2003/87/EÜ artikli 20 lõike 1 kohase sõltumatu tehingulogi jaoks ning otsuse nr 280/2004/EÜ
                  11
                artikliga 6 ettenähtud registrite jaoks üldnõuded ning nende tööd ja hooldamist käsitlevad nõuded.
            
            
               (3)Määruse (EL) nr 525/2013 artikli 10 lõikega 1 nähakse ette registrite loomine Kyoto protokollist tulenevate kohustuste täitmiseks. Määrusega (EL) nr 389/2013 reguleeritakse ka kõnealuste registrite toimimist.
            
            
               (4)Kyoto protokolli osaliste koosolekuna toimival Ühinenud Rahvaste Organisatsiooni kliimamuutuste raamkonventsiooni osaliste konverentsil võeti vastu Doha muudatus, millega kehtestati Kyoto protokolli teine kohustusperiood, mis algas 1. jaanuaril 2013 ja lõpeb 31. detsembril 2020 (edaspidi „Doha muudatus“). Liit kiitis Doha muudatuse heaks nõukogu otsusega (EL) 2015/1339
                  12
               . Kyoto protokolli Doha muudatus tuleb rakendada liidu registris ja riiklikes Kyoto protokolli registrites. Asjaomaseid sätteid tuleks siiski kohaldada alles alates Kyoto protokolli Doha muudatuse jõustumise kuupäevast. 
            
            
               (5)Norra ja Liechtenstein osalevad direktiiviga 2003/87/EÜ loodud ELi heitkogustega kauplemise süsteemis, kuid ei ole Kyoto protokolli teisel kohustusperioodil kohustuste ühise täitmise lepingu
                  13
                osalised. Seepärast tuleks teise kohustusperioodi lõpus kehtestada konkreetne tasaarveldusmenetlus, nagu on sätestatud määruse (EL) nr 525/2013 artikli 10 lõikes 6.
            
            
               (6)Kõik ELi heitkogustega kauplemise süsteemi kolmanda kauplemisperioodiga (2013–2020) seotud nõutavad toimingud tuleks viia lõpule kooskõlas määruses (EL) nr 389/2013 sätestatud eeskirjadega. Kuna direktiiviga 2003/87/EÜ lubati kasutada Kyoto protokolli alusel loodud rahvusvahelisi ühikuid, jätkatakse kõnelause määruse kohaldamist nende toimingute suhtes kuni 1. juulini 2023, mil lõpeb Kyoto protokolli teise kohustusperioodi kohustuste täitmise lisaperiood. Et oleks selge, milliseid eeskirju kohaldatakse ühelt poolt kõigi kolmanda kauplemisperioodiga seotud toimingute suhtes kooskõlas direktiiviga 2003/87/EÜ nii, nagu seda on muudetud direktiiviga 2009/29/EÜ, ja teiselt poolt kõigi neljanda kauplemisperioodiga seotud toimingute suhtes kooskõlas direktiiviga 2003/87/EÜ nii, nagu seda on muudetud direktiiviga (EL) 2018/410, piiratakse määruse (EL) nr 389/2013 nende sätete kohaldamisala, mida kohaldatakse pärast käesoleva määruse jõustumist jätkuvalt kolmanda kauplemisperioodiga seotud toimingute suhtes, üksnes selle otstarbega,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrusele (EL) nr 389/2013 lisatakse artikkel 73h:
            
            
               „Artikkel 73h
            
            
               Tasaarveldusprotsessid riikide puhul, mis ei ole kohustuste ühise täitmise lepingu osalised
            
            
               1. Põhihaldaja arvutab kuue kuu jooksul pärast kauplemisperioodi 2013–2020 sulgemist tasaarveldusväärtuse selliste riikide puhul, mis ei ole kohustuste ühise täitmise lepingu osalised, lahutades asjaomase riigi riikliku haldaja hallatavate käitajate poolt perioodi 2013–2020 kohta tagastatud üldiste LHÜde üldkogusest sellise koguse, mis on võrdne selle riigi lisamisest ELi HKSi kauplemisperioodiks 2013–2020 tulenevate LHÜde kogusega ELi HKSis. 
            
            
               2. Põhihaldaja teavitab riiklikke haldajaid lõike 1 kohase arvutuse tulemusest.
            
            
               3. Viie tööpäeva jooksul pärast lõikes 2 sätestatud teavitamist kannab põhihaldaja HKSi keskselt tasaarvelduskontolt liidu registris iga positiivse tasaarveldusväärtusega riigi KP osalise arvelduskontole KP registris üle sellise koguse LKÜsid, mis on võrdne lõike 1 kohaselt arvutatud tasaarveldusväärtusega.
            
            
               4. Viie tööpäeva jooksul pärast lõikes 2 sätestatud teavitamist kannavad kõigi negatiivse tasaarveldusväärtusega riikide KP registri haldajad HKSi kesksele tasaarvelduskontole liidu registris üle sellise koguse LKÜsid, mis on võrdne lõike 1 kohaselt arvutatud tasaarveldusväärtuse positiivse ekvivalendiga.
            
            
               5. Enne käesoleva artikli lõigetes 3 ja 4 osutatud ülekande tegemist kannab asjaomane riiklik haldaja või põhihaldaja üle sellise arvu LKÜsid, mis on vajalik LKÜde esimeste rahvusvaheliste ülekannete puhul määruse (EL) 525/2013 artikli 10 lõike 1 kohaselt kohaldatava tuluosa katmiseks.
            
            
               6. Põhihaldaja arvutab kuue kuu jooksul pärast kauplemisperioodi 2013–2020 sulgemist tasaarveldusväärtuse selliste riikide puhul, mis ei ole ühise täitmise lepingu osalised, lahutades asjaomase riigi riikliku haldaja hallatavate õhusõiduki käitajate poolt perioodil 2013–2020 tagastatud üldiste LHÜde üldkogusest sellise koguse, mis on võrdne õhusõiduki käitajate selliste tõendatud heitkogustega, mis on kantud selle liikmesriigi kliimamuutuste raamkonventsiooni kohasesse varusse.
            
            
               7. Põhihaldaja teavitab riiklikke haldajaid lõike 6 kohase arvutuse tulemusest.
            
            
               8. Viie tööpäeva jooksul pärast lõike 7 kohast teavitamist kannavad kõigi positiivse tasaarveldusväärtusega riikide KP registri haldajad HKSi kesksele tasaarvelduskontole liidu registris üle sellise koguse LKÜsid, mis on võrdne lõike 6 kohaselt arvutatud tasaarveldusväärtusega.
            
            
               9. Viie tööpäeva jooksul pärast lõike 7 kohast teavitamist kannab põhihaldaja HKSi keskselt tasaarvelduskontolt liidu registris iga negatiivse tasaarveldusväärtusega riigi KP osalise arvelduskontole KP registris üle sellise koguse LKÜsid, mis on võrdne lõike 6 kohaselt arvutatud tasaarveldusväärtuse positiivse ekvivalendiga.
            
            
               10. Enne käesoleva artikli lõigetes 8 ja 9 osutatud ülekande tegemist kannab asjaomane riiklik haldaja või põhihaldaja üle sellise arvu LKÜsid, mis on vajalik LKÜde esimeste rahvusvaheliste ülekannete puhul määruse (EL) 525/2013 artikli 10 lõike 1 kohaselt kohaldatava tuluosa katmiseks.“
            
         
         
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates kuupäevast, mil komisjon avaldab Euroopa Liidu Teatajas teatise Kyoto protokolli Doha muudatuse jõustumise kohta.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 12.3.2019
            
            
               
                     Komisjoni nimel
               
               
                     president
                     Jean-Claude JUNCKER
               
            
         
         
            
                  
                     (1)
                  
                        Komisjoni 2. mai 2013. aasta määrus (EL) nr 389/2013, millega luuakse liidu register vastavalt Euroopa Parlamendi ja nõukogu direktiivile 2003/87/EÜ, Euroopa Parlamendi ja nõukogu otsustele nr 280/2004/EÜ ja nr 406/2009/EÜ ning tunnistatakse kehtetuks komisjoni määrused (EL) nr 920/2010 ja nr 1193/2011 (ELT L 122, 3.5.2013, lk 1).
               
               
                  
                     (2)
                  
                        Euroopa Parlamendi ja nõukogu 13. detsembri 2017. aasta määrus (EL) 2017/2392, millega muudetakse direktiivi 2003/87/EÜ, et jätkata kehtivate piirangute kohaldamist lennutegevuse ulatuse suhtes ja teha ettevalmistusi ülemaailmse turupõhise meetme rakendamiseks alates 2021. aastast (ELT L 350, 29.12.2017, lk 7).
               
               
                  
                     (3)
                  
                        Euroopa Parlamendi ja nõukogu 14. märtsi 2018. aasta direktiiv (EL) 2018/410, millega muudetakse direktiivi 2003/87/EÜ eesmärgiga hoogustada heitkoguste kulutõhusat vähendamist ja süsinikdioksiidiheite vähendamist toetavaid investeeringuid, ning otsust (EL) 2015/1814 (ELT L 76, 19.3.2018, lk 3).
               
               
                  
                     (4)
                  
                        Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
               
               
                  
                     (5)
                  
                        Euroopa Parlamendi, Euroopa Liidu Nõukogu ja Euroopa Komisjoni vahel 13. aprillil 2016 sõlmitud institutsioonidevaheline parema õigusloome kokkulepe (ELT L 123, 12.5.2016, lk 1).
               
               
                  
                     (6)
                  
                        Komisjoni 13. juuli 2015. aasta delegeeritud määrus (EL) 2015/1844, millega muudetakse määrust (EL) nr 389/2013 seoses Kyoto protokolli tehnilise rakendamisega pärast 2012. aastat (ELT L 268, 15.10.2015, lk 1).
               
               
                  
                     (7)
                  
                        ELT L 165, 18.6.2013, lk 13.
               
               
                  
                     (8)
                  
                        Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
               
               
                  
                     (9)
                  
                        Komisjoni 7. oktoobri 2010. aasta määrus (EL) nr 920/2010 standarditud ja turvatud registrisüsteemi kohta vastavalt Euroopa Parlamendi ja nõukogu direktiivile 2003/87/EÜ ning Euroopa Parlamendi ja nõukogu otsusele nr 280/2004/EÜ (ELT L 270, 14.10.2010, lk 1).
               
               
                  
                     (10)
                  
                        Komisjoni 2. mai 2013. aasta määrus (EL) nr 389/2013, millega luuakse liidu register vastavalt Euroopa Parlamendi ja nõukogu direktiivile 2003/87/EÜ, Euroopa Parlamendi ja nõukogu otsustele nr 280/2004/EÜ ja nr 406/2009/EÜ ning tunnistatakse kehtetuks komisjoni määrused (EL) nr 920/2010 ja nr 1193/2011 (ELT L 122, 3.5.2013, lk 1).
               
               
                  
                     (11)
                  
                        Euroopa Parlamendi ja nõukogu 11. veebruari 2004. aasta otsus nr 280/2004/EÜ ühenduse kasvuhoonegaaside heitmete järelevalve ja Kyoto protokolli rakendamise süsteemi kohta (ELT L 49, 19.2.2004, lk 1).
               
               
                  
                     (12)
                  
                        Nõukogu 13. juuli 2015. aasta otsus (EL) 2015/1339 Ühinenud Rahvaste Organisatsiooni kliimamuutuste raamkonventsiooni Kyoto protokolli Doha muudatuse Euroopa Liidu nimel sõlmimise ja sellega võetavate kohustuste ühise täitmise kohta (ELT L 207, 4.8.2015, lk 1).
               
               
                  
                     (13)
                  
                        Nõukogu 13. juuli 2015. aasta otsus (EL) 2015/1340 ühelt poolt Euroopa Liidu ja selle liikmesriikide ning teiselt poolt Islandi vahelise lepingu (milles käsitletakse Islandi osalemist Euroopa Liidu, selle liikmesriikide ja Islandi kohustuste ühises täitmises Ühinenud Rahvaste Organisatsiooni kliimamuutuste raamkonventsiooni Kyoto protokolli teisel kohustusperioodil) Euroopa Liidu nimel sõlmimise kohta (ELT L 207, 4.8.2015, lk 15).